หุ้นรุ่งข่าวดีท่วม
ตลาดหุ้นไทยอนาคตไกล เศรษฐกิจโตเกินคาด ปตท.เดินเครื่องโรงแยกแก๊ส 6 ได้ ดึงดูดเงินทุนต่างประเทศ เอเชีย พลัสเขย่งเป้า 932
20 ส.ค. 2554

ตลาดหุ้นไทยอนาคตไกล เศรษฐกิจโตเกินคาด ปตท.เดินเครื่องโรงแยกแก๊ส 6 ได้ ดึงดูดเงินทุนต่างประเทศ เอเชีย พลัสเขย่งเป้า 932 
หุ้นไทยแกร่งท่ามกลางตลาดในภูมิภาคปรับฐาน ระหว่างวันดัชนีทำสถิติสูงสุดที่ระดับ 900.78 จุด แต่ถูกแรงเทขายทำกำไรออกมาทำให้ดัชนีลงมาปิดที่ 894.78 จุด เพิ่มขึ้น 0.86 จุด นักลงทุนต่างชาติซื้อสุทธิน้อยลงเพียง 199 ล้านบาท 
นักวิเคราะห์ เปิดเผยว่า ช่วงเช้าดัชนีหุ้นทะลุ 900 จุดได้ตามแรงเก็งกำไรหุ้นขนาดใหญ่รับข่าวดีตัวเลขเศรษฐกิจไทยในไตรมาส 2 ขยายตัวถึง 9.1% สูงกว่าตลาดคาดว่าจะเติบโต 8% และรวมครึ่งปีขยายตัว 10.6% 
ขณะเดียวกันนักลงทุนมีความมั่นใจว่าโครงการขนาดใหญ่ของกลุ่ม ปตท. (PTT) และบริษัทปูนซิเมนต์ไทย (SCC) จะพ้นจากประเภทกิจการที่มีผลกระทบรุนแรงทั้งด้านคุณภาพสิ่งแวดล้อมทรัพยากรธรรมชาติและสุขภาพ แต่เมื่อข้อมูลออกมาไม่ชัดเจนว่าบางโครงการของบริษัท ปตท. และบริษัท ปตท.เคมิคอล (PTTCH) ต้องทำการศึกษาเพิ่มเติม ทำให้นักลงทุนตกใจเทขายหุ้นในครอบครัวนี้ออกมา และกดราคาหุ้น PTT ลดลง 2 บาท ปิดที่ 264 บาท PTTCH ลดลง 2 บาท ปิดที่ 104.50 บาท 
ด้าน SCC ปิด 272 บาท บวก 4 บาท และหุ้นบริษัท โตโยไทย คอร์ปอเรชั่น (TTCL) พุ่งแรง 10.87% หรือ 0.75 บาท ปิดที่ 7.65 บาท เพราะธุรกิจจะเติบโตมากหลังโครงการในมาบตาพุดสามารถเดินเครื่องลงทุนได้
นายรักพงศ์ ไชยศุภรากุล ผู้จัดการฝ่ายวิจัยและกลยุทธ์ บล.เคจีไอ (ประเทศไทย) กล่าวว่า ดัชนีหุ้นวันที่ 24 ส.ค.นี้ น่าจะวิ่งขึ้นต่อได้หลังมีข่าวชัดเจนว่าโรงแยกแก๊สของ ปตท.ไม่ได้เป็นกิจการร้ายแรง
“ฝ่ายวิจัยประเมินว่าดัชนีหุ้นปีนี้จะขึ้นไปถึงระดับ 915 จุด และปีหน้าจะอยู่ที่ 1,050 จุดบนสมมติฐานว่ากำไรของบริษัทจดทะเบียนจะเติบโต 14% และ 15.3% ตามลำดับ”  
นายมาร์ค โมเบียส ประธานบริหารกองทุนเทมเพิลตัน แอสเซ็ท แมเนจเมนท์ กล่าวกับสมาคมผู้สื่อข่าวต่างประเทศในไทย เมื่อวันที่ 19 ส.ค.ที่ผ่านมาว่า ได้เพิ่มการลงทุนในตลาดหุ้นไทยในช่วง 12 เดือนที่ผ่านมา แม้ราคาหุ้นจะไม่ถูกมากนัก แต่แนวโน้มเศรษฐกิจจะปรับตัวดีขึ้นในปีหน้า และยังชื่นชอบหุ้น PTT บริษัท ปตท.สำรวจและผลิตปิโตรเลียม (PTTEP) ธนาคารกสิกรไทย (KBANK) SCC บริษัท บีอีซีเวิลด์ (BEC) และบริษัท แลนด์ แอนด์ เฮ้าส์ (LH)
สำหรับฝ่ายวิจัยเอเซีย พลัส ปรับเพิ่มประมาณการดัชนีหุ้นปีนี้ขึ้นเป็น 932 จุด จากเดิมที่ระดับ 880 จุด โดยยังคงอิงสัดส่วนราคาต่อกำไรต่อหุ้น (P/E) 14 เท่าเช่นเดิม หลังปรับเพิ่มประมาณการกำไรสุทธิต่อหุ้นของตลาดขึ้นจากเดิม 6% เป็นหุ้นละ 66.6 บาท 
อย่างไรก็ตาม ดัชนีหุ้นที่ปรับตัวขึ้นมาแรงมากในสัปดาห์ที่ผ่านมา แนะนำให้เลือกหุ้น P/E ต่ำกว่า 10 เท่า มีเงินปันผล หรือบริษัท ไทยออยล์ (TOP) บริษัท ปตท. อะโรเมติกส์และการกลั่น หรือ PTTAR ที่ผ่านมาจุดต่ำสุดไปในไตรมาส 2 รวมถึงหุ้นบริษัท บ้านปู (BANPU) บริษัท ลานนารีซอร์สเซส (LANNA) บริษัท ไทยสแตนเลย์การไฟฟ้า (STANLY) บริษัท บีทีเอส กรุ๊ป โฮลดิ้งส์ (BTS) บริษัท ไมเนอร์ อินเตอร์เนชั่นแนล (MINT)บล.ทิสโก้ แนะนำให้นักลงทุนขายหุ้นเพื่อถือเงินสดที่ดัชนี 900 และ 925 จุด และให้ไปรอรับซื้อ 884 และ 880 จุด